सीमा सड़क संगठन ने फंसे 10 लोगों को बचाया, सेना की टीम भी मदद को पहुंची
एवलांच से जोजिला दर्रा बंद , सेना ने फंसे टूरिस्ट को बचाने के लिए रेस्क्यू ऑपरेशन शुरू किया
जम्मू-कश्मीर में सोमवार को विभिन्न स्थानों पर बर्फबारी हुई। कई जगह एवलांच ( हिमस्खलन) भी हुआ। इसके चलते श्रीनगर-कारगिल रोड ( NH 1 ) बंद हो गया। जोजिला दर्रा भी ट्रैफिक के लिए बंद कर दिया गया। यहां एवलांच में दो वाहन फंस गए। एवलांच की चपेट में आए 8 टूरिस्ट और वाहन के 2 ड्राइवरों को बॉर्डर रोड ऑर्गनाइजेशन (BRO) ने सुरक्षित बचा लिया है।
ये टूरिस्ट अंडमान- निकोबार के बताए गए हैं। ये काजीगुंड के पास एक टनल में फंसे थे। बर्फबारी के चलते अटल टनल के पास भी कई वाहन फंस गए।
एक अधिकारी ने बताया कि पानीमठ इलाके के पास एक यात्री कैब सहित दो वाहन एवलांच की चपेट में आ गए। इसके तुरंत बाद BRO और पुलिस ने रेस्क्यू ऑपरेशन शुरू किया। अधिकारी ने बताया कि सोमवार सुबह से जोजिला दर्रे पर बर्फबारी होने से सड़क पर फिसलन हो गई है। कई जगहों पर एवलांच की वजह से सड़कें बंद हो गई हैं। मौसम में कुछ सुधार होते ही सड़कों की सफाई का काम शुरू कर दिया जाएगा।
सेना का बचाव दल भी पहुंचा
भारतीय सेना का एवलांच बचाव दल डॉक्टरों की टीम के साथ जोजिला पहुंच गया है। ज़ोजीला के साथ कई स्थानों पर एवलांच की घटनाओं के बाद, भारतीय सेना ने जम्मू और कश्मीर पुलिस और जनरल रिजर्व इंजीनियर फोर्स (GREF) के साथ फंसे हुए टूरिस्ट को बचाने के लिए एक ज्वाइंट ऑपरेशन शुरू किया है।
इससे पहले रविवार को जम्मू कश्मीर आपदा प्रबंधन प्राधिकरण (JKDMA) ने बारामूला में एवलांच की चेतावनी जारी की थी। इसमें क्षेत्र में रहने वाले लोगों को एहतियात बरतने और अलर्ट रहने को कहा गया था।
एवलांच की यह खबर भी पढ़ें: 
सिक्किम में एवलांच, 7 टूरिस्ट की मौत:चीन बॉर्डर पर हादसा; BRO ने 23 पर्यटकों को रेस्क्यू किया, इनमें 11 गंभीर घायल 
सिक्किम की राजधानी गंगटोक में 4 अप्रैल को एवलांच (हिमस्खलन) हुआ। इसमें 7 टूरिस्ट की मौत हो गई। मरने वालों में चार पुरुष, दो महिलाएं और एक बच्चा शामिल है। यह घटना सुबह 11.30 बजे गंगटोक को नाथु ला दर्रे से जोड़ने वाले जवाहरलाल नेहरू मार्ग पर हुई। पढ़ें पूरी खबर...